ORDE do 15 de xullo de 2009 pola que se modifica a adscrición de determinadas fundacións de interese galego, e se ordena a súa adscrición ás consellerías competentes para o exercicio das funcións de protectorado.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 03/08/2009

O Decreto 79/2009, do 19 de abril, polo que se establece a estrutura orgánica da Xunta de Galicia, e o Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, modifican a distribución de competencias entre centros directivos, o que ocasiona a necesidade de readscribir determinadas fundacións de interese galego a aquelas consellerías ás cales polas competencias atribuídas lles corresponda o exercicio das funcións de protectorado por razón dos fins fundacionais, con base nos seguintes feitos:
1. Con datas do 23 de xuño de 2009 e do 30 de xuño de 2009 recibíronse escritos do secretario xeral da Consellería de Medio Ambiente, Territorio e Infraestruturas, polos que se solicita a readscrición das seguintes fundacións de interese galego:
a) Fundación Mundo Natura e Fundación José Luis Taboada, que figuran adscritas ao protectorado da anterior Consellería de Medio Ambiente e Desenvolvemento Sostible, e que por razón do seu obxecto fundacional se considera que deben ser adscritas ao protectorado da Consellería do Medio Rural, ao integrarse neste departamento a Dirección Xeral de Conservación da Natureza:
b) Fundación Domus Labora, adscrita á anterior Consellería de Vivenda e Solo, por atribuírse as competencias en materia de vivenda á Consellería de Medio Ambiente, Territorio e Infraestruturas, departamento a que por razón do obxecto fundacional corresponde o exercicio das funcións de protectorado.
2. A comisión integrada polos secretarios xerais de todas as consellerías, na súa reunión do 13 de xullo de 2009, emite informe favorable de readscrición das fundacións relacionadas anteriormente ás consellerías competentes para o exercicio das funcións de protectorado.
Consideracións xurídicas:
Primeiro.-O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle a esta comunidade autónoma competencia exclusiva sobre o réxime das fundacións de interese galego.
Segundo.-Segundo o disposto no artigo 32.1º e 2 do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle á Consellería de Presidencia, Administracións Públicas e Xustiza a clasificación da fundación e a súa adscrición á consellería competente para o exercicio das funcións de protectorado.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación,
DISPOÑO:
Artigo 1º.-Adscribir ao protectorado da Consellería do Medio Rural as seguintes fundacións: Fundación Mundo Natura e Fundación José Luis Taboada.
Artigo 2º.-Adscribir ao protectorado da Consellería de Medio Ambiente, Territorio e Infraestruturas a Fundación Domus Labora.
Disposicións adicionais
Primeira.-A instrumentalización do disposto nesta orde efectuarase mediante o traslado material da documentación e datos inscritos na sección do rexistro do protectorado de orixe, e recepción polo órgano competente da consellería a que se readscribe.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 15 de xullo de 2009.
Alfonso Rueda Valenzuela
Conselleiro de Presidencia, Administracións Públicas e Xustiza